雨花軒
作者：鄧肅
朝代：宋

paragraphs: 君不見解空宴坐寂無侶，寶花忽爾窺巖戶。
已將精進聳人天，是用色相旌其苦。
又不見毗耶居士坐高堂，四落天花趁揮麈。
若人猶有空可談，真機何處遁天女。
豐巖寂寂梵王家，誰把幽巖名雨花。
我知此誠齊人耳，但識解空與毗耶。
誰知豐巖了無取，口角瀾翻初不語。
吾宗未出天莫窺，豈復有花可爲雨。